ΓΡΑΠΤΗ ΕΡΩΤΗΣΗ E-2832/97 υποβολή: Nuala Ahern (V) προς την Επιτροπή (1 Σεπτεμβρίου 1997)

Θέμα: Συμφωνία μεταξύ της Παγκόσμιας Οργάνωσης Υγείας (ΠΟΥ) και της Διεθνούς Υπηρεσίας Ατομικής Ενέργειας (ΔΥΑΕ), που εγκρίθηκε από τη Συνέλευση της ΠΟΥ στις 28 Μαΐου 1959

Διατηρεί η ΕΕ ειδικές σχέσεις, ή διαδραματίζει κάποιο ρόλο στο πλαίσιο της Παγκόσμιας Οργάνωσης Υγείας (ΠΟΥ) ή της Διεθνούς Υπηρεσίας Ατομικής Ενέργειας (ΔΥΑΕ) πλην των σχέσεων που διατηρούν τα κράτη μέλη, και συνεισφέρει χρηματικά στις οργανώσεις αυτές;

Γνωρίζει η Επιτροπή τη συμφωνία μεταξύ ΠΟΥ και ΔΥΑΕ, που εγκρίθηκε από τη Συνέλευση της ΠΟΥ στις 28 Μαΐου 1959 και η οποία επιδρά περιοριστικά στις δραστηριότητες της ΠΟΥ σε σχέση με σχέδια που συνδέονται με θέματα πυρηνικής ενέργειας; Το άρθρο 3 της συμφωνίας ορίζει ότι όποτε η μία ή η άλλη οργάνωση σχεδιάζει την εφαρμογή προγράμματος ή δραστηριότητας σε τομέα για τον οποίο η ετέρα οργάνωση έχει ή μπορεί να έχει μέγα συμφέρον, η πρώτη υποχρεούται να συμβουλευθεί την άλλη προκειμένου να επιλύσουν το ζήτημα με αμοιβαία συμφωνία.

Είναι ασφαλέστατα προς το συμφέρον της δημόσιας υγείας, στην ΕΕ αλλά και παγκοσμίως, να μπορεί η ΠΟΥ να διεξάγει έρευνες για οποιοδήποτε θέμα επιθυμεί, ιδίως δε για πυρηνικά θέματα (για τα οποία η Επιτροπή έχει ειδική ευθύνη έναντι των πολιτών της ΕΕ), χωρίς να είναι δέσμια των συμφερόντων μιάς υπηρεσίας της οποίας αποστολή είναι ακριβώς η προαγωγή της συγκεκριμένης αυτής ενεργειακής πηγής, και τούτο διότι η υγεία των πολιτών πρέπει να αποτελεί το πρώτιστο μέλημα. Θα συμφωνούσε επομένως η Επιτροπή να υποστηρίξει ή να ενθαρρύνει, είτε απ'ευθείας είτε μέσω κρατών μελών, την ακύρωση ή την πρέπουσα αναθεώρηση της εν λόγω συμφωνίας;

Απάντηση του Sir Leon Brittan εξ ονόματος της Επιτροπής (15 Οκτωβρίου 1997)

Οσον αφορά τις σχέσεις μεταξύ της Κοινότητας και της Διεθνούς Υπηρεσίας Ατομικής Ενέργειας (ΔΥΑΕ), η Κοινότητα έχει σημαντικό ρόλο στους τομείς της προστασίας, της έρευνας και της ασφάλειας. Π.χ., η Κοινότητα είναι μέρος τριών συμφωνιών μεταξύ ΔΥΑΕ και κρατών μελών (INFCIRC 193, 263, 290) και έχει συνάψει συμφωνία συνεργασίας-πλαίσιο με τη ΔΥΑΕ το 1975. Η Κοινότητα συμμετέχει στην οργάνωση και συμβάλλει ευκαιριακά στη συγχρηματοδότηση ορισμένων δραστηριοτήτων της ΔΥΑΕ, ιδίως στον τομέα της πυρηνικής ασφάλειας και της ασφάλειας στον τομέα των ακτινοβολιών. Οσον αφορά τις σχέσεις με τον Παγκόσμιο Οργανισμό Υγείας (ΠΟΥ), η Κοινότητα δεν συμμετέχει στη χρηματοδότηση των δραστηριοτήτων του ΠΟΥ. Ωστόσο, έχει συμβεί να αναλάβει ο ΠΟΥ υπεργολαβίες σε έργα που ξεκίνησε η Επιτροπή, ιδίως στο πλαίσιο ανθρωπιστικών αποστολών.

Η συμφωνία του 1959 μεταξύ του ΠΟΥ και της ΔΥΑΕ έχει δημοσιευτεί (INFCIRC 20). Η Επιτροπή επιθυμεί να τονίσει ότι δεν είναι αρμόδια να παρέμβει στις σχέσεις μεταξύ δύο διεθνών οργανισμών.

Ωστόσο, η συμφωνία διατυπώνει σαφώς ότι οι δύο οργανισμοί «θα συνεργάζονται στενά και θα πραγματοποιούν τακτικές διαβουλεύσεις σχετικά με θέματα κοινού ενδιαφέροντος» και ότι αυτό θα πραγματοποιείται με την επιφύλαξη του δικαιώματος του Παγκόσμιου Οργανισμού Υγείας να μεριμνά για την ανάπτυξη, στήριξη και συντονισμό του έργου προώθησης της υγείας σε διεθνές επίπεδο». Ετσι, όπως προκύπτει από το κείμενο, η συμφωνία έχει απλώς στόχο την αποφυγή ασκόπων αλληλοκαλυπτομένων προσπαθειών και να εξασφαλίσει συνεργασία σε θέματα αμοιβαίου ενδιαφέροντος. Παράδειγμα τέτοιας συνεργασίας είναι τα «βασικά πρότυπα ασφαλείας», τα οποία στήριξαν από κοινού η ΔΥΑΕ και ο ΠΟΥ-μαζί με το Διεθνές Γραφείο Εργασίας (ΔΓΕ), τον Παναμερικανικό Οργανισμό Υγείας (ΠΟΥ) και την Υπηρεσία Πυρηνικής Ενέργειας του Οργανισμού Οικονομικής Ανάπτυξης και Συνεργασίας (ΥΠΕ/ΟΟΣΑ).